लद्दाख में घटकर 50 हुए कोरोना के एक्टिव केस, पुडुचेरी में बढ़े 100 और मरीज
केंद्र शासित प्रदेश लद्दाख में शनिवार को 14 मरीजों के संक्रमण मुक्त होने के साथ ही उपचाराधीन मरीजों की संख्या 50 रह गई है। वहीं, पुडुचेरी में शनिवार को 100 और लोगों के संक्रमित होने की पुष्टि हुई जबकि दो मरीजों की मौत भी हुई है।
लेह/पुडुचेरी: केंद्र शासित प्रदेश लद्दाख में शनिवार को 14 मरीजों के संक्रमण मुक्त होने के साथ ही उपचाराधीन मरीजों की संख्या 50 रह गई है। वहीं, पुडुचेरी में शनिवार को 100 और लोगों के संक्रमित होने की पुष्टि हुई जबकि दो मरीजों की मौत भी हुई है। लद्दाख के स्वास्थ्य अधिकारियों ने बताया कि यहां पर अबतक 20,328 लोगों के संक्रमित होने की पुष्टि हुई है जिनमें से 207 लोगों की मौत हुई है। लेह में 149 और कारगिल में 58 लोगों ने जान गंवायी है। उन्होंने बताया कि अब तक 20,071 मरीज संक्रमण मुक्त हए हैं। अधिकारियों ने बताया कि लद्दाख में इस समय 50 उपचाराधीन मरीज हैं जिनमें से 44 लेह के जबकि छह मरीज कारगिल के हैं। वहीं, पुडुचेरी में शनिवार को 100 और लोगों के संक्रमित होने की पुष्टि होने के साथ यहां अब तक कोरोना वायरस की चपेट में आए कुल मरीजों की संख्या 1,20,915 हो गई है। अधिकारियों ने बताया कि गत 24 घंटे के दौरान कुल 5,082 नमूनों की जांच की गई जिनमें से 100 लोगों के संक्रमित होने की पुष्टि हुई। नए मामले में 67 मामले पुडुचेरी के, 20 कराइकल के, 12 माहे के और एक संक्रमित यनम का है। स्वास्थ्य विभाग के निदेशक एस मोहन कुमार ने बताया कि पिछले 24 घंटे के दौरान दो मरीजों की मौत हुई है। पुडुचेरी में 962 उपचाराधीन मरीज हैं जिनमें से 166 मरीज अस्पतालों में भर्ती है जबकि 796 मरीजों का गृह पृथक-वास में इलाज चल रहा है। कुमार ने बताया कि गत 24 घंटे के दौरान 115 मरीज संक्रमण मुक्त हुए हैं जिन्हें मिलाकर अबतक 1,18,158 मरीज ठीक हो चुके हैं। स्वास्थ्य विभाग ने बताया कि केंद्र शासित प्रदेश पुडुचेरी में 37,817 स्वास्थ्य कर्मियों, अग्रिम मोर्चे पर कार्यरत 22,970 कर्मियों, 45 साल से अधिक उम्र के 4.98 लाख लोगों का टीकाकरण हो चुका है।इस प्रकार पुडुचेरी में कुल 7.02 लाख लोगों को कोविड-19 से बचाव के लिए कम से कम टीके की एक खुराक लग चुकी है।